На основу члана 32. став 2. Закона о комуналним делатностима („Службени гласник РС“, број 88/11 и 104/2016), члана 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 - др. закон и 47/18) и члана 41 и 138. Статута општине Владичин Хан („Службени гласник Пчињског округа“, број 21/08 и 8/09 и „Службени Гласник Града Врања“, број 11/13, 5/17 и 14/17), Скупштина општине Владичин Хан на седници одржаној дана 16.09.2018. године, донела је

**О Д Л У К У**

**О КОМУНАЛНОЈ ИНСПЕКЦИЈИ**

**I ОПШТЕ ОДРЕДБЕ**

**Члан 1.**

Овом Одлуком уређују се послови инспекцијског надзора над извршавањем закона и прописа општине Владичин Хан који се односе на: обављање комуналних делатности, коришћење и одржавање комуналних објеката, коришћење, уређивање и одржавање јавних површина и добара у општој употреби, као и друге послове утврђене законом и прописима општине.

**II ИНСПЕКЦИЈСКИ НАДЗОР**

**Члан 2.**

Послове инспекцијског надзора из члана 1. Ове Одлуке за територију општине Владичин Хан обављаће комунална инспекција општине Владичин Хан (у даљем тексту: комунална инспекција).

**Члан 3.**

Комунална инспекција врши послове инспекцијског надзора на основу закона и одлука Скупштине општине Владичин Хан над обављањем комуналне делатности или друге делатности од јавног интереса јавних предузећа које је основала општина или предузећа којима је поверено вршење комуналне делатности, контролу стања комуналних објеката, уређаја и инсталација, начин и безбедност њиховог коришћења и друге послове који буду предвиђени посебним одлукама и прописима општине којима се уређују односи од непосредног интереса за грађане.

**III НАДЛЕЖНОСТ И ОВЛАШЋЕЊА, ПРАВА, ОБАВЕЗЕ И ОДГОВОРНОСТ КОМУНАЛНОГ ИНСПЕКТОРА**

**Члан 4.**

Комунална инспекција врши контролу стања комуналних објеката и пружања услуга јавно комуналних и других јавних предузећа које је општина основала или предузећа коме је поверено вршење комуналних послова у областима:

- Коришћење и одржавање објеката за снабдевање водом за пиће,

-Одвођење и пречишћавање атмосферских и отпадних вода са површина јавне намене, одржавање шахти, хидраната и сливника и одржавање и експлоатација канализације,

-Управљање комуналним отпадом,

-Управљањем гробљем и одржавање, уређење гробља и сахрањивање

-Погребне делатности,

-Функционисање и одржавање објеката јавне расвете,

-Управљање пијацама,

-Одржавање путева, улица, тргова, коловоза и тротоара,

-Одржавање, уређење и чишћење јавних површина,

-Одржавање, уређење и чишћење јавних зелених површина,

-Послови зоохигијене,

-Други послови од општег интереса одређени Законом и општинским Одлукама.

**Члан 5.**

Послове из надлежности комуналне инспекције врши општински Комунални инспектор.

Општински комунални инспектор је самосталан у рад у границама овлашћења утврђених законом и другим прописима и за свој рад је лично одговоран.

**Члан 6.**

Послове општинског, Комуналног инспектора може да обавља лице које је стекло одговарајуће високо образовање на основним академиским студијама у обиму од најмање 240 ЕСПБ, мастер академским студијама или специјалистичким струковним студијама, односно лице које је стакло високо образовање на основним студијама на факултету у трајању од најмање четири године, а које је у погледу права која из њега произилазе изједначено са академским називом мастер, као и лице које је стекло одговарајуће образовање на основним академским студијама и основним струковним студијама, односно има стечено више образовање, а које је у погледу права која из њега произлазе изједначено са основним струковним студијама, положеним државним стручним испитом за рад у органима управе и испитом за инспектора и најмање три године радног искуства у струци.

Приликом вршења надзора, Комуналним инспектор мора имати легитимацију којом доказује својство инспектора.

Легитимацију комунално инспектора издаје начелник Општинске управе.

Образац и садржина легитимације комуналног инспектора прописана је Правилником о обрасцу и садржини легитимације инспектора и врсти опреме коју користи инспектор.

**Члан 7.**

При вршењу инспекцијског надзора општински Комунални инспектор је овлашћен да:

1.Врши увид у опште и појединачне акте, евиденције и друге документације вршилаца комуналне делатности и других правних и физичких лица;

2.Саслуша и узима изјаве од одговорних лица код вршилаца комуналне делатности и других правних и физичких лица;

3.Прегледа објекте, постројења и уређаје за обављање комуналне делатности и пословне просторије ради прикупљања неопходних података;

4.Фотографише и сними простор у коме се врши инспекцијски надзор, као и друге ствари које су предмет надзора;

5.Наложи решењем да се комунална делатност обавља на начин утврђен Законом и општинским Одлукама;

6.Наложи решењем извршавање утврђених обавеза и предузимања мера за отклањање недостатака у обављању комуналне делатности;

7.Прегледа објекте, постројења и уређаје који служе коришћењу комуналних услуга;

8.Наложи решењем кориснику извршење утврђених обавеза као и отклањање недостатака на унутрашњим инсталацијама и да приступи тим инсталацијама приликом извршења решења којим је наложено отклањање недостатака или искључење корисника са комуналног система;

9. Изриче новчану казну прекршајним налогом у складу са законом којим се уређују прекршаји;

10.Подноси захтев за покретање прекршајног поступка, односно пријаву за привредни преступ или кривично дело уколико оцени да постоји сумња да је повредом прописа учињен прекршај, привредни преступ или кривично дело;

11.Наложи решењем уклањање ствари и других предмета са површина јавне намене ако су они ту остављени противно прописима;

12.Наложи решењем уклањање, односно премештање возила, као и постављање уређаја којима се спречава одвожење возила са површина јавне намене ако су остављена противно прописима;

13.Забрани решењем одлагање отпада на местима која су одређена за ту немену;

14.Забрани решењем спаљивање отпада изван за то одређеног постројења;

15.Забрани решењем одлагање комуналног отпада ван за то одређених комуналних контејнера и типских посуда;

16.Забрани решењем премештање комуналних контејнера од стране неовлашћених лица, као и њихово оштећење и уништење.

17.Забрани решењем бацање горућих предмета и неохлађеног пепела у комуналне контејнере и корпе за отпад;

18.Забрани решењем одлагање комуналних отпада на местима која нису одређена као одлагалишта;

19.Забрани решењем одлагање отпадног грађевинског материјала, земље и осталог грађевинског материјала ван за то одређене локације;

20.Забрани решењем одлагање отпада и отпадних материјала у водотоке и на обале водотока;

21.Забрани решењем оштећење и уништење водоводне и

канализационе инсталације;

22.Забрани решење и уништење инсталације јавне расвете;

23.Забрани решењем оштећење и уништење дечијих игралишта, ограда, клупа и осталог имобилијара и опреме на игралиштима;

24.Забрани решењем оштећење и уништење зелених површина, засада и осталог пратећег имобилијара и опреме;

25.Забрани решењем оштећење и уништење објеката од општег јавног интереса;

26.Забрани решењем заузеће и уређење површина јавне намене без одобрења надлежне службе;

27.Забрани обављање комуналне делатности субјекту који ту делатност обавља супротно одредби члана 9. Закона о комуналним делатностима;

28.Контролише управљање неопасним комуналним отпадом;

29.Контролише чишћење и одржавање јавних површина око предузећа, установа, спортских терена и објеката, пословних и стамбених објеката, градилишта, неизграђених плацева, стоваришта, као и осталих јавних површина;

30.Контролише одржавање јавних зелених површина;

31.Контролише водоводну и канализациону инсталацију;

32.Контролише инсталацију јавне расвете;

33.Контролише одржавање фасада, олука и клима уређаја као и одржавање, чишћење и уређење излога;

34.Контролише истицање рекламних паноа;

35.Контролише заузеће јавних површина мањим монтажним објектима привременог карактера, тезгама, ветринама, фрижидерима, изложбемним сталцима, жардињерама, летњим баштама, хаварисаним возилима, пољопривредним прикључним машинама и другим стварима и предметима, складиштење робе и амбалаже испред радњи и других објеката на улици, тротоарима, скверовима и осталим површинама јавне намене;

36.Контролише постављање, одржавање и чишћење саобраћајне и информативне сигнализације;

37.Контролише одржавање улица и путева у граду и другим насељима;

38.Контролише обележавање насељених места, улица и стамбених објеката;

39.Контролише управљање пијацама, јавним паркиралиштима и гробљима;

40.Контролише одржавање уличних отвора (шахти и сливника) и хидраната;

41.Контролише одржавање других објеката и површина од општег јавног интереса чија функционалност, изглед и чистоћа утичу на изглед и уређење насељеног места;

42.Контролише истовар, утовар и претовар огревног, грађевинског и другог материјала и робе са аспекта комуналног реда, изношење кућног и уличног неопасног отпада, зеленог и кабастог отпада, шљаке, угљене прашине, шута, пепела и сл.;

43.Контролише испуштање отпадних и фекалних вода;

44.Контролише сакупљање и одвођење атмосферских вода са јавних површина;

45.Контролише инвеститора, односно извођење радова од стране инвеститора на површинама јавне намене, враћање јавних површина у првобитно стање као и њихово чишћење након завршетка радова;

46.Нареди обустављање радова који се бесправно изводе на јавним површинама или противно важећим прописима и издатој документацији;

47.Нареди уклањање снега и леда са путева, улица и тротоара као и уклањање леденица са кровова и тераса;

48.Нареди трајно уклањање засада који оштећују или могу да оштете мрежу јавних инсталација;

49.Нареди поткресивање дрвећа које додирује електро и телефонску мрежу;

50.Нареди обавезу вршења зоохигијенске делатности;

51.одреди рокове за отклањање неправилности или недостатака односно рокове за извршење решења;

52.Предузима и друге мере утврђене Законом и Одлукама Скупштине општине Владичин Хан.

**Члан 8.**

Комунални инспектор је дужан да узме у поступак пријаве правних и физичких лица у вези са пословима из надлежности комуналне инспекције и да у року од 15 (петнаест) дана од дана пријема пријаве о резултатима поступка обавести подносиоца пријаве.

О сваком извршеном прегледу и радњама Комунални инспектор саставља Записник, у складу са Законом.

Записник се обавезно доставља вршиоцу комуналне делатности, односно другом правном или физичком лицу над чијим је пословањем, односно поступањем извршен увид.

**Члан 9.**

Вршиоци комуналне делатности, као и друга правна и физичка лица дужни су да Комуналном инспектору омогуће несметано обављање надзора, да му без одлагања ставе на увид и располагање потребну документацију и друге доказе и изјасне се о чињеницама које су од значаја за вршење надзора.

**Члан 10.**

Комунални инспектор у вршењу инспекцијског надзора кад утврди да се омета вршење комуналне услуге или коришћење комуналних објеката остављањем возила, ствари и других предмета или на други начин, наредиће Решењем кориснику, односно сопственику, ако је присутан, да одмах уклони те ствари, односно предмете, под претњом принудног извршења.

Ако се лице из става 1. Овог члана не налази на лицу места, Комунални инспектор ће, без саслушања странке, донети Решење којим ће наложити да се возила, ствари и други предмети уклоне у одређеном року, који се може одредити и на минуте.

Решење из става 2. Овог члана лепи се на те ствари, односно предмете уз назначење дана и часа када је налепљено и тиме се сматра да је достављање извршено, а доцније оштећење, уништење или уклањање овог Решења не утиче на ваљаност достављања.

Ако лице из става 1. Овог члана не поступи по датом налогу, Комунални инспектор ће одредити постављење уређаја којим се спречава одвожење возила, односно одредиће да се возила, ствари и други предмети уклоне о трошку корисника, односно сопственика, на место које је за то одређено.

Трошак из става 4. Овог члана се утврђује актом надлежног органа општине и може да обухвата трошкове поступка, одношења возила, ствари и другог предмета, лежарине и друге доспеле трошкове.

Жалба против Решења из ст. 1. и 2. Овог члана не одлаже његово извршење.

**Члан 11.**

Ако Комунални инспектор приликом вршења надзора утврди да пропис није примењен или да је неправилно примењен, у року који не може бити дужи од 15 дана од дана извршеног надзора донеће Решење о отклањању утврђене неправилности и одредиће рок за њено отклањање.

На Решење комуналног инспектора може се изјавити жалба Општинском већу у року од 15 дана од дана достављања Решења, сем ако је Законом друкчије предвиђено.

О Жалби Општинско Веће одлучује у року од 30 дана од дана пријема Жалбе.

Жалба не одлаже извршење Решења Комуналног инспектора.

Решење Општинског Већа је коначно у управном поступку и против њега се може покренути управни спор.

**Члан 12.**

Комунални инспектор у обављању послова у складу са Законом сарађује са Министарством унутрашњих послова, другим општинским и инспекцијским службама Републике Србије и службом комуналних редара.

Сарадња из става 1. Овог члана обухвата нарочито: међусобно обавештавање, размену информација, пружање непосредне помоћи и предузимање заједничких мера и активности од значаја за обављање послова комуналне инспекције.

Када Комунални инспектор у поступку вршења службених послова, утврди повреду прописа чију примену контролише други орган односно инспекција, дужан је да о томе обавести надлежни орган или инспекцију.

**Члан 13.**

Комунални инспектор обавештава Руководиоца организационе јединице и Руководиоца Органа Управе о појавама битнијег нарушавања самосталности и незаконитог утицаја на његов рад.

Комунални инспектор је посебно одговоран:

1.Ако не предложи или не покрене поступак пред надлежним органом због утврђене незаконитости, односно неправилности;

2.Ако прекорачи границе овлашћења.

**IV КАЗНЕНЕ ОДРЕДБЕ**

**Члан 14.**

Новчаном казном у фиксном износу од 100.000,00 динара, казниће се за прекршај правно лице односно предузеће ако:

1.Онемогући или омета Комуналног инспектора у вршењу послова надзора,

2.Не достави тражене податке у року одређеном решењем Комуналног инспектора,

3.Не поступи по решењу Комуналног инспектора,

4.На други начин омета вршење надзора.

За прекршај из става 1. Овог члана казниће се одговорно лице у правном лицу у фиксном износу од 10.000,00 динара.

**Члан 15.**

Новчаном казном у фиксном износу од 50.000,00 динара казниће се предузетник, односно власник радње која нема својство правног лица ако учини неки од прекршаја из члана 14. Став 1. Ове Одлуке.

**Члан 16.**

Новчаном казном у фиксном износу од 10.000,00 динара казниће се грађанин ако учини неки од прекршаја из члана 14. Став 1. Ове Одлуке.

**Члан 17.**

Лице против кога је издат прекршајни Налог прихвата одговорност за прекршај плаћањем половине изречене казне у року од осам дана од дана пријема прекршајног налога, чиме се ослобађа плаћање друге половине изречене казне.

Ако лице против кога је издат прекршајни Налог у року од осам дана од дана пријема прекршајног Налога не плати изречену казну или не поднесе захтев за судско одлучивање о издатом прекршајном налогу, сматраће се да је прихватило одговорност попуњавањем, а прекршајни Налог ће постати коначан и извршан.

Прекршајни Налог са констатацијом коначности и Забелешком да новчана казна није плаћена овлашћени орган доставља надлежном Прекршајном Суду да изречену новчану казну унесе у регистар и спроведе поступак извршења у складу са овим Законом.

Лице против кога је издат прекршајни Налог може прихватити одговорност за прекршај и након истека рока од осам дана од пријема прекршајног Налога ако пре поступка извршења добровољно плати целокупан износ изречене новчане казне.

**V ЗАВРШНЕ ОДРЕДБЕ**

**Члан 18.**

Сви термини у овој одлуци употребљени у мушком роду подразумевају се и у женском роду и обрнуто.

**Члан 19.**

Ова Одлука ступа на снагу 8 (осмог) дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-131/6/18-I**

**ПРЕДСЕДНИЦА,**

**Данијела Поповић**